石門歌
作者：釋有需
朝代：宋

paragraphs: 吾結草菴蔡溪側，四顧峰巒皆峭壁。
石門千仞鎖天津，來者欲登那措足。
住此庵中是何緣，不詩不頌亦不禪。
饑來苦菜和根煮，疊石爲床困即眠。
日照諸峰陰羃羃，負暄孤坐情何適。
馴伏珍禽趁不飛，猨猱捫我衣中蝨。
閑搘瘦筇六七尺，山行野步扶危力。
披雲入草不辭勞，逢人打破修行窟。
或停松，或坐石，靜聽溪泉漱鳴玉。
源深洞邃來不休，聲聲奏盡無生曲。
雜羽流商誰辨的，五音六律徒敲擊。
有時乘興上高峰，大笑狂歌天地窄。